૨૭ ડિસેમ્બર, ૧૮૮૫નો દિવસ એ સ્વતંત્રતા જાગૃતિનો ઘણો જ મહત્ત્વનો બનાવ હતો. દેશમાં સ્વતંત્રતા માટેની પ્રવૃત્તિઓનો મજબૂત પાયો આ દિવસથી નંખાયો હતો. ભારતીય રાષ્ટ્રિય કૉંગ્રેસની સ્થાપનામાં દેશના લોકોમાં એકતા અને દેશપ્રેમની જ્યોત પ્રગટાવી. આ સંસ્થાની પ્રવૃત્તિઓની લિખિત સામગ્રીએ તો દેશના ઇતિહાસકરોને સ્વતંત્રતા આંદોલનોના ઇતિહાસલેખનની પ્રેરણા અને જિજ્ઞાસાઓને બળવતર કરી હતી. ભારતમાં અને તેના જુદા જુદા પ્રાંતોમાં સ્વતંત્રતા માટેની પ્રવૃત્તિઓ, ઘટનાઓ, નેતૃત્વ વિશે ઇતિહાસલેખન થયું છે. ગુજરાતમાં પણ તેનો પ્રભાવ પડ્યો.